Mnohé z vykonaných prešetrovaní týkajúcich sa ochrany obchodu boli mimoriadne zložité, ako napríklad prešetrovanie v súvislosti so zvitkami valcovanými za tepla, revízne prešetrovanie pred uplynutím platnosti v súvislosti so solárnymi panelmi a prešetrovanie týkajúce sa tyčí a prútov na betónové výstuže. Tieto prípady si vyžadovali hĺbkovú analýzu, ktorá sa ukázala ako proces veľmi náročný na zdroje.

V článku 11 ods. 4 základného antidumpingového nariadenia a v článku 20 základného antisubvenčného nariadenia sa stanovuje revízne prešetrovanie „nového vývozcu“ a „zrýchlené“ revízne prešetrovanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v predmetnej vyvážajúcej krajine, ktorí nevyvážali výrobok počas obdobia prešetrovania. Títo vývozcovia musia preukázať, že sú skutočne novými vývozcami a že skutočne začali vyvážať do EÚ až po období prešetrovania. V takomto prípade sa pre nich môže vypočítať individuálne clo, ktoré je zvyčajne nižšie ako clo pre celú krajinu.

2.1.Činnosti nadväzujúce na opatrenia

Činnosti nadväzujúce na platné opatrenia sa zamerali na štyri hlavné oblasti: 1. zabránenie podvodom; 2. sledovanie obchodných tokov a vývoja trhu; 3. zlepšenie účinnosti pomocou primeraných nástrojov a 4. reakcia na nečestné praktiky. Tieto činnosti umožnili útvarom Komisie, aby – v spolupráci s členskými štátmi – iniciatívne zabezpečovali riadne presadzovanie opatrení na ochranu obchodu v Európskej únii.

2.2.Monitorovanie záväzkov (pozri prílohy M a Q)

Monitorovanie záväzkov je súčasťou činností súvisiacich s presadzovaním, keďže záväzky majú formu antidumpingových alebo antisubvenčných opatrení. Komisia ich prijme, ak je po prešetrovaní presvedčená, že môžu účinne odstrániť ujmu spôsobujúce účinky dumpingu alebo subvencovania.

Na začiatku roku 2016 bolo platných 122 záväzkov. Počas roku 2016 sa uskutočnili tieto zmeny portfólia záväzkov: Záväzky 13 spoločností boli zrušené, keďže sa zistilo, že došlo k ich porušeniu alebo že sa monitorovanie záväzkov stalo neuskutočniteľným. Záväzky 7 spoločností boli zrušené, pretože tieto spoločnosti Komisii oznámili, že chcú byť zo záväzku vyňaté. Komisia neprijala žiadny nový záväzok. Celkový počet platných záväzkov na konci roku 2016 bol teda 102.

3.Vrátenie cla

V článku 11 ods. 8 základného antidumpingového nariadenia a v článku 21 ods. 1 základného antisubvenčného nariadenia sa dovozcom umožňuje žiadať o náhradu príslušných vybratých ciel, keď sa preukáže, že dumpingové/subvenčné rozpätie sa odstránilo alebo bolo znížené na úroveň nižšiu, ako je úroveň platného cla.

Počas roku 2016 bolo predložených 42 nových žiadostí o vrátenie cla. Na konci roku 2016 prebiehali 4 prešetrovania týkajúce sa 80 žiadostí o vrátenie cla. V roku 2016 sa neprijalo žiadne rozhodnutie Komisie, ktorým sa priznalo úplné alebo čiastočné vrátenie cla alebo sa zamietla žiadosť o vrátenie cla.

4.Modernizácia nástrojov na ochranu obchodu

V apríli 2013 prijala Komisia návrh a oznámenie s cieľom modernizovať nástroje na ochranu obchodu EÚ. Cieľom navrhovaného nariadenia bolo zvýšiť transparentnosť, účinnosť a efektivitu nástrojov na ochranu obchodu EÚ v reakcii na rozrastajúce sa nekalé obchodné praktiky.

Kým Európsky parlament prijal svoju pozíciu v apríli 2014, Rada nebola schopná dosiahnuť svoju pozíciu. Vzhľadom na oceľovú krízu však Rada na jar 2016 dokument o modernizácii znovu zaradila do programu. Rada následne 13. decembra 2016 prijala svoju pozíciu. Návrh je predmetom riadneho legislatívneho postupu.

5.Legislatívny návrh na zmenu antidumpingových a antisubvenčných právnych predpisov EÚ

Komisia 9. Novembra 2016 prijala návrh na zmenu antidumpingových a antisubvenčných právnych predpisov EÚ. Hlavné prvky tohto návrhu sú:

a) Zavedenie novej antidumpingovej metodiky na zachytenie deformácií trhu vyplývajúcich zo štátnych zásahov v tretích krajinách. Tieto deformácie môžu existovať v krajine ako celku alebo v určitom sektore. Účelom novej metodiky je reagovať na akýkoľvek prenikavý vplyv štátu na hospodárstvo a na novú hospodársku realitu. Táto nová metodika má byť neutrálna z hľadiska krajín a má sa uplatňovať rovnako na všetky krajiny WTO. To by znamenalo, že v budúcnosti by sa nerozlišovalo medzi členskými krajinami WTO, ktoré sú krajinami s trhovým hospodárstvom, a členskými krajinami WTO, ktoré krajinami s trhovým hospodárstvom nie sú. Ak sa však v hospodárstve tretej krajiny uplatňujú štátom zavedené deformácie, mohla by sa uplatniť nová metodika.

b) Posilnenie antisubvenčného nástroja s cieľom zvýšiť schopnosť EÚ zachytiť celý rozsah subvencovania (umožnením riešenia aj takých subvencií, ktoré sa zistia až v priebehu prešetrovania).

Návrh sprevádzalo posúdenie vplyvu, verejná konzultácia a osobitné verejné podujatie, kde boli pozvané všetky strany dotknuté prešetrovaniami na ochranu obchodu. Do tohto procesu sa aktívne zapojili strany zastupujúce výrobné odvetvie, obchod, používateľov a tretie krajiny. Návrh je predmetom riadneho legislatívneho postupu.